**Учитель: Нурмух1мадова Шамеседо Ах1мадовна**

**4 класс (авар мацI) 38 -абилеб дарс**

* **Дарсил тема**: ЦIарубакIазул битIунхъвай.
* **Дарсил мурадал ва масъалаби:**

**1. Лъай кьеялъул:**

* Каламалъул бутIа хIисабалда цIарубакIал лъикI лъай.
* ЦIарубакIал гъалатIал риччачIого, хъвавул ва кIалзул каламалъулъ битIун хIалтIизаризе ва падежиял суалазда рекъон битIун хисизаризе ругьунлъи.
* ЦIарубакIазул хаслъаби лъай ва цогидал каламалъул бутIабаздаса гьел ратIа рахъизе лъай.
* Хъвавул ва кIалзул каламалъулъ цIарубакIазул бугеб кIвар бичIчIи.

**2. Лъай цебетIеялъул:**

* Каламалъулъ цIарубакIал хIалтIизариялъул, гьезда хадуб хал кквезе бугеб бажари цебетIей.
* Геминатал лъикI лъай.
* Хъвавул ва кIалзул калам цебетIей.
* Кьураб суалалъе жаваб тIехьалдасан балагьизе ва гъалатI биччачIого гьеб цIалиялъул бажари борхи.

**3. Тарбия кьеялъул:**

* Рахьдал мацIалде рокьи куцай.
* Берцин ва бацIцIадхъваялде куцай.
* ВатIаналде рокьи куцай.
* ЛъикIал хасиятал куцай.
* **Дарсица кьезе кколел хIасилал:**
* Гьумералъул цIарубакIал ва гьезул грамматикаял хаслъаби лъай.
* Гьел каламалъулъ хIалтIизаризе ругьунлъи.
* Предметиял цIаразул бакIалда гьумералъул цIарубакIал жидер хъвавул ва кIалзул каламалъулъ хIалтIизаризе ругьунлъи.
* **Дарсил тайпа**: гIадатияб, такрар гьабиялъул дарс.
* **Дарсил алатал**: тIехь, кIирекъарал хIарпазул презентация, суалазул таблица, суалал хъварал карточкаби, компьютер.
* **Дарсида лъимал ругьун гьаризе ккола (УУД).**
* Жидецаго дарсил масъала лъезе.
* Жидеца цIалулеб ва хъвалеб жоялъул магIна бичIчIизе хIаракат бахъизе.
* Предметазул гIаламатазда рекъон, анализ ва дандекквей гьабизе.
* Цере лъурал масъалабазда рекъон, чIванкъотIун жидерго пикру загьир гьабизе.
* Литературияб авар мацIалъул нормабазда рекъон, жиндирго калам камил гьабизе, гара-чIвари гIуцIизе.
* Лъараб ва бичIчIараб жоялъе битIараб къимат кьезе.
* Дарсил мурадалде щвезе ва жидецаго цере лъурал масъалаби тIуразе.
* МугIалимгун ва цадахъ цIалулелгун лъикIаб гьоркьоблъиялда дарсида хIалтIизе.
* Жидерго ва цогидазул гьабураб хIалтIуе къимат кьезе.
* **Дарсил ин:**

**I**.**Авалияб гIуцIи. Лъимал дарсиде хIадури. Дарсиде гъира базаби.**

Салам дир хириял цIалдохъабазе! Салам дир гьитIинал магIарулазе!

Гьалеха жакъаги данделъана нилъ магIарул мацIалъул хIикматаб рокъор.

Дун йохарай йиго, чIухIарай йиго, гьединаб рес дие щун букIиналдаса,

Щивасул рекIелъе нуцIаги рагьун, рахьдал мацI бицине нуж щвеялдаса.

**II. Рокъобе хIалтIи цIехей.** Рокъобе щиб кьун букIараб? Бажаранищ гьабизе? *Жидеца гIуцIараб текст цIализе чанго цIалдохъанасе рес кьела.* *Лъималазухъ гIенеккила, тетрадал ва творческиял хIалтIаби ракIарила.*

**III. Берцинхъвай. Геминатал такрар гьари.**

Жакъаги нужехъе берцинхъваялъе геминатал абун цIар жидер бугел

ХIарпазул хъизаналъ цо кIирекъараб хIарп битIун бачIун буго гьоболлъухъ щвезе.

Нужеца гьеб гьобол къиматги гьабун, къадру ассги цIунун берцин бацIцIад хъвай.

Гьеб жиндасан лъугьараб **лъ** хIарпги гьоркьоб тоге.

*Лъ лъ Лълъ лълъ\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

***РагIаби: лъар, лълъар, релъине, релълъине, билъизе, билълъине.***

Гьанже гIенекке ва гьезда тIаде хъвай гьал рагIабиги: *нолъ, ролъ, ролъи, нилъ.* Чан **лъ** хъвараб? Цо. Щай? ***[лълъ]*** рагIулебщиналъуб хъваларо. Гьеб хъвала гIицIго гьадал тIадехун хъварал рагIабазулъ. Цоги нухалъ цIале гьел цадахъ киназго. *Шагьаралъул лъималаз цIалила, доскаялдасан таржамаги гьабулаго (лъар-речка,* *лълъар-рог, релъине-красить, варить, релълъине-быть похожим, билъизе-растворить, билълъине-ходить, идти). РагIабазулъ ударенияздеги кIвар кьела.*

* **ТоргIогун хIай***.* Хехго предложениял ургъе гьелгун ва щивас цо-цо предложение абе. *Дица торгIо рехарас абила предложение.* ХIалчIахъадал!

**IV. Дарсил темаялде рачин.** Гьанже ***нилъ*** абураб цIарубакI доскаялда ругел суалазда рекъон хисизабе. Кин рагIулеб ***нилъ***? КIиго **лълъ** бугеб гIадин. Кин хъвалеб? Цо **лъ.** *Доскаялда бан букIина таблица. ТIоцебесеб хIубиялда жанир рукIина суалал. КIиабилеб хIубиялъуб нилъ абураб цIарубакI гьел суалазда рекъон хисизабун абизе ккола лъималаз, цо-цоккун тIадеги рахъун. Цинги гьеб кин рагIулеб ва кин хъвалебали баян кьезе ккола.*

|  |  |
| --- | --- |
| **Суалал** | **ЦIарубакI** |
| Щал?  Лъица?  Лъил?  Лъие?  Лъида?  Лъихъ?  Лъихъе  Лъихъан? | Нилъ  нилъеца  нилъер  нилъее  нилъеда  нилъехъ  нилъехъе  нилъехъан |

Чан -**лъ** рагIулеб бугеб? КIиго. Чан хъвалеб? Цо. Кин хисулеб бугеб нилъ абураб цIарубакI суалазда рекъон? Кьолболъ бугеб –и- хисулеб гьечIо. Кин абулеб гIемерисез? Кьолболъ –е- абула. Бугищ нилъее кIвар цIарубакIал битIун хъвазе лъаялъул? Кинаб? *Лъималазул жавабал.* Кин кколеб нужеда, дарсил тема кинабдай бугеб? Дарсил мурадал? Гьел мурадазде щвезе ккаани, кин нилъ хIалтIилел? *Лъималазул жавабазухъ гIенеккила.*

**V. Дарсил темаялда тIад хIалтIи. Текстгун хIалтIи.** ХIалтIи №155, гьумер 69, Ю. Гагаринил кагъаталда *нуж* абураб цIарубакIалъул формаби рате ва гьел слогалккун цIале. *Лъимал тIамила цо-цоккун рагIизабун цIализе.* Щибаб хисараб форма дандбитIун суалги лъун, хъвай тетрадазда.

Нужехъе-лъихъе? нужеда-лъида? нужер-лъил? нужеца-лъица? нужее-лъие? Кин хисараб *нуж* абураб цIарубакI? Гьанже гьелго суалазда рекъон ниж абураб цIарубакI хисизабе. *Масала: дица цIалдохъанасухъе торгIо рехила ва суал кьела лъихъе? Гьес жаваб кьолаго данде торгIо рехила. Цинги векерун доскаялда хъвала гьеб форма. Суалал цереккунго картчкабазда хъван хIадурун рукIина, къваригIанщиналъур магнитаз рекIинаризе. Гьединаб къагIидаялъ гьабила тIолабго хIалтIи.*

Лъихъе?-нижехъе, лъида?-нижеда, лъил?-нижер, лъица?-нижеца, лъие? –нижее. *Предложениял ургъизе тIамила.* Мисалиял предложениял. Нижехъе гьоболлъухъ рачIа. Нижеда лъала гьоболлъи гьабизе. Нижер рокъоб буго кIудияб стол. Нижеца нужее лъикIаб гьоболлъи гьабила. Нижее гьалбал рокьула. *Гьоболасул адаб-хIурмат гьабизе ккеялъул бицен гьабизе бегьула цинги.*

* **ХIухьбахъиялъул лахIзат**. Физминутка «ЦIуне ниж гьерсидаса».

***Аслияб п.,*** *щий?* ***гьей,*** *щиб?* ***гьеб.***

***Актив п.*** *лъица?* ***гьелъ,*** *сунца?* ***гьелъ.***

***Хаслъул п.*** *лъил?* ***гьелъул,*** *сундул?* ***гьелъул.***

***Кьовул п.*** *лъие?* ***гьелъие,*** *сундуе?* ***гьелъие.***

|  |  |  |
| --- | --- | --- |
| **1 къокъаялъе** | **2 къокъаялъе** | **3 къокъаялъе** |
| *Аслияб п. щал? ниж,*  *Актив п. лъица? нижеца,*  *Хаслъул п. лъил?нижер,*  *Кьовул п. лъие? нижее,* | *Аслияб п. щал? нилъ,*  *Актив п. лъица? нилъеца,*  *Хаслъул п. лъил? нилъер,*  *Кьовул п. лъие? нилъее.* | *Аслияб п. щал? нуж,*  *Актив п. лъица? нужеца,*  *Хаслъул п. лъил?нужер,*  *Кьовул п. лъие? нужее,* |

**VI.** **Дарсил темаялда тIад хIалтIи. Тестал.** *МугIалимас жиндицаго гIуцIарал тестал кьела лъималазухъе цIезе (5-10 минуталъе хIалтIи). Тесталда лъела лъабго батIияб даражаялъул тIадкъаял. 1, 2 тIадкъаял рукIина цого захIмалъиялъул, 3 тIадкъаял рукIина авар мацI лъикI лъалел цIалдохъабазе гIуцIарал. Тестал тIуран лъугIигун, бегьула мугIалимас ракIаризеги, бегьула цоцазухъе жавабазул кIулалги кьун, лъималаз хал гьабизеги. Гьеб кинабго лъималазул лъаялъул ва бажариялъул даражаялда рекъон гьабизе ккола щивав мугIалимас.*

**VI. Дарсил хIасил.** Лъимал, цIарубакIал магIарул мацIалъулъ гIемер хIалтIизарула, гьединлъидал гьезул битIунхъвайги, гьел каламалъулъ кин хIалтIизаризе кколелаги нилъеда лъикIго лъазе ккола. Нужеда дарс кин бичIчIун бугебали бихьизе, дица нужее тестал руго хIадурун. Лъабго минут буго нужее гьеб тIубазе. *Тест кьела цIезе. Лъималазул лъаялъул даражаялъухъ балагьун, цереккунго хIадурила мугIалимас тесталъе тIадкъаял.*

**VII. Рефлексия.** ТIоцебесеб гьумералъул цIарубакIалги хIалтIизарун, гьал предложениял лъугIизаре.

Жакъа ниж ругьунлъана…Гьанже нижеда лъала…кIола ва бажарула…

Дие бокьана…Дие жеги захIмалъулеб буго…Дица тIадчIей гьабила….

**VIII. Рокъобе хIалтIи. 1.** ЦIарубакIал такрар гьаризе. Тестал цIезеги кьезе бегьула. **Творческияб тIадкъай** (3 даражаялъул). *Нуж, ниж*, *нилъ* цIарубакIазул батIи-батIиял формабиги хIалтIизарун, «Гьоболъи - нилъер умумузул лъикIаб гIадат» абураб темаялда тIасан проектияб хIалтIи хIадур гьабизе.

**4 класс (авар мацI) 39-абилеб дарс**

* **Дарсил тема**: Глагол такрар гьаби.
* **Дарсил мурадал ва масъалаби:**

**1. Лъай кьеялъул:**

* Каламалъул бутIа хIисабалда глаголалъул хIакъалъулъ лъималазда 3 абилеб классалда малъанщинаб такрар гьаби.
* Глаголалъул лексикияб магIна, гьелъие лъолел суалал такрар гьари.
* Каламалъул бутIа хIисабалда глаголал лъикI лъай.
* ГъалатIал риччачIого, хъвавул ва кIалзул каламалъулъ глаголал битIун хIалтIизаризе ва рекъон битIун хисизаризе ругьунлъи.
* Глаголазул заманаби лъай ва цогидал каламалъул бутIабаздаса гьел ратIа рахъизе лъай.
* Хъвавул ва кIалзул каламалъулъ глаголазул бугеб кIвар ва гьез тIубалеб хъулухъ бичIчIи.

**2. Лъай цебетIеялъул:**

* Глаголал каламалъулъ мухIканго хIалтIизариялъул бажари цебетIей.
* ЦIалдохъабазул калам глаголаздалъун бечед гьаби.
* **13** хасаб захIматаб хIарп лъикI лъай.
* Хъвавул калам цебетIей.
* Кьураб суалаллъе жаваб тIехьалдасан балагьизе ва гъалатI биччачIого гьеб цIалиялъул бажари борхизаби;

**3. Тарбия кьеялъул:**

* Лъималазул рекIелъ рахьдал мацIалде рокьи бижизаби.
* Берцин ва бацIцIадхъваялде куцай.
* **Дарсил тайпа**: гIадатияб такрар гьабиялъул дарс.
* **Дарсил алатал**: тIехь, аудиоял, компьютер, суратазул карточкаби, презентация.
* **Дарсица кьезе кколел хIасилал:**
* Глаголал ва гьезул заманаби лъай.
* Глаголал жидер хъвавул ва кIалзул каламалъулъ хIалтIизаризе ругьунлъи.
* **Дарсида лъимал ругьун гьаризе ккола (УУД).**
* Жидецаго дарсил масъала лъезе.
* Предметаз гьабураб ишалда рекъон, анализ ва дандекквей гьабизе.
* Цере лъурал масъалабазда рекъон, чIванкъотIун жидерго пикру загьир гьабизе.
* Литературияб авар мацIалъул нормабазда рекъон, жиндирго калам камил гьабизе, гара-чIвари гIуцIизе.
* Лъараб ва бичIчIараб жоялъе битIараб къимат кьезе.
* Дарсил мурадалде щвезе ва жидецаго цере лъурал масъалаби тIуразе.
* МугIалимгун ва цадахъ цIалулелгун лъикIаб гьоркьоблъиялда дарсида хIалтIизе.
* Жидерго ва цогидазул гьабураб хIалтIуе къимат кьезе.
* **Дарсил ин:**

**I**. **Авалияб гIуцIи. Лъимал дарсиде хIадури. Дарсиде гъира базаби.**

Ассаламу гIалайкум! Босе берцинаб салам,

Гьаб классалдеги ячIун нужее кьолеб бугеб!

Байбихьана хIикматаб магIарул мацIалъул дарс,

ГIурдада тIегь гIадинаб гьайбатаб мацIалъул дарс.

**II. Рокъобе хIалтIи цIехей.** *Рокъобе кьурал хIалтIаби кин гьаруралали цIехела. Творческиял хIалтIаби гьарурал лъималазухъа гьел ракIарила ва къиматал абила.*

**III. Берцинхъвай.**

Жакъасеб дарсида берцинхъваялъе росила нилъеца батIиял хIарпал,

КIутIби цIутIизарун гьаркьал рахъулел, **-в** хIарп кумекалъе хъвавулъ батулел.

Лабиалиялин жидер цIар бугел, магIарул мацIалъулъ жидей бакI кьурал.

Квачала, къвагъула, бакъван, кьватIула,

Хьвадун свакаралго регун, свадула,

Къуркъби къвакъвадула, лъимал чвердола,

ЧIваркьиялда чвахукь ганчIал речIчIула.

Кверал чурун, квенги кванан, регула.

Нилъеца жакъа хъвала лабиалиял хIарпал.

*Гв чв св чIв кв кIв кIкIв тIв чIчIв хв ххв къв*

***РагIаби****:* ***свак, квен, квач, квер, кIветI, чIва, цIва, хвел, ххвел, чIчIвад, кIкIвай, тIваркъи, кIвар, гвенд, гъванща, къверкъ, чванта.*** *Гьел рагIаби цо-цоккун доскаялдеги рахъун, хъвала лъималаз. Тетрадаздаги хъвала. Лабиалиял хIарпазда гъоркьан хIуччал цIала. КIиго рагIигун предложениял ургъила ва хъвала.*

**IV.** **Дарсил темаялде рачин.** Квачала, къвагъула, кьватIула, хьвадула, свакала, регула, свадула, къвакъвадула, чвердола, речIчIула. чурула, кванала, регула. Гьал киналго рагIабаз щиб бихьизабулеб? Иш. Дарсил тема? Нилъер цIияб тема буго Глагол. Жакъасеб дарсида нилъеца такрар гьабизе буго глаголазул хIакъалъулъ лъабабилеб классалда нужеда лъараб. Глаголалги гъорлъе ккезарун, предложениял гIуцIизе ругьунлъизе руго. Щибизе къваригIунел гьел нилъее? Гьел нилъее чара гьечIого къваригIуна магIарул мацI бицине ругьунлъизе ккани.

**V.** **Дарсил темаялда тIад хIалтIи.** *Презентациялда бихьизабила васас бахъараб берцинаб тIогьол сурат гьороца щущазабун ва каламалъул бутIабазул цIарал тIад хъварал тIогьол тIанчал рахъ-рахъалде роржун ун.* Лъимал, васас бахъулеб букIараб берцинаб тIегь гьороца щущазабуна. Гьеб буго нилъер калам. Щибаб каламалъул бутIаялъ бечед ва камил гьабула нилъер калам, пасихI гьабула нилъер мацI. Нужеца хехго кумек гьабе гьеб тIегь цIидасан данде бакIаризе. Щибаб суалалъе жаваб кьунщинахъе цо-цо каламалъул бутIа хвасар гьабизе кIвезе буго нилъеда.

Дун дарсиде ячIана, нуж дарсиде рачIана,

Нилъер лъаялъул рокъоб цIияб дарс байбихьана.

Дица нужей бицина, нуж дихъ лъикI гIенеккила,

МагIарул мацI лъикI лъазе хIаракат цIакъ бахъила.

ЦIодорай цо яс гьаний, цIодорав цо вас гьанив,

ЦIодорал ва гIакъилал магIарул лъимал гьанир.

Къеда гIурччинаб доска, дида кодоб хъахIаб мел,

Нуж нахъа гIодор чIезе анцIила кIиго парта.

ТIоцебесеб кьер буго, кIиабилеб кьер буго,

Лъабго кьер гьабун лъурал партаби гьанир руго.

Нужехъ кодор ручкаби, цере лъурал тетрадал,

Авар мацIалъул цIиял, гьайбатал тIахьал руго.

ТIахьаздасан цIалараб бичIчIизе цо-цо бетIер,

БичIчIараб жо бицине цо мацI буго щивасда,

Ва борхизе бокьани, кIиго кверги щивасул,

Щибаб квералда буго щуго килищги гьале,

Щуго килищ-цохIо квер-босе, гьудул, босе гьаб!

Ункъабилеб классалда руго цIакъ лъикIал лъимал!

***Дун, нуж, нилъер, дихъ***- кинал каламалъул бутIаби? ЦIарубакIал. *ТIамач рекIинабила тIогьода.* ЦIияб, гьайбатал, цIодорав, цIодорай, цIодорал, хъахIаб- гьал рагIабаз щиб бихьизабулеб? Предметазул гIаламат. Кинаб каламалъул батIаби? Прилагательноял. Суалал? *ТIамач рекIинабила тIогьода.* Тетрадал, ручкаби, партаби, цIалдохъаби, васги, ясги, доска, тIахьал-гьал рагIабаз щиб бихьизабулеб? Предмет. Кинал каламалъул бутIаби? Предметиял цIарал. Суалал? *ТIамач рекIинабила тIогьода.*

ЯчIана, рачIана, байбихьана, бицина, гIенеккила- гьал рагIабаз щиб бихьизабулеб? Иш. Каламалъул бутIа-? Глаголал. Суалал-? *ТIамач рекIинабила тIогьода.* Цо, кIиго, лъабго, щуго, анцIила кIиго, тIоцебесеб, кIиабилеб, ункъабилеб-гьел рагIаби кинаб каламалъул бутIа кколел? РикIкIенал. Суалал? Чан? Чанабилеб? БитIун буго. ЦIодорал!*ТIамач рекIинабила тIогьода.*

Гьалеха, меседал нилъеца чIаголъизабуна нилъерго авар каламалъул берцинаб тIегь. Нилъеца такрар гьаруна гьанжелъагIан нужеда малъарал каламалъул бутIаби. Гьел каламалъул бутIабазда гьоркьоб глаголаз ккола хасаб бакI.Щайгурелъул…Лъималаз жидерго пикраби загьир гьарила. Жакъа нилъеца бицине буго глаголалъул.

Глаголалъ бихьизабула предметаз гьабулеб иш яги хIал. Словарь: *иш- действие, хIал-состояние. Масала.* Иш- кIалъалев вуго-разговаривает, екерана- побежала, кванана-поел, поела. *Х*Iал- пашманлъизе-загрустить, рохизе-обрадоваться, макьихана-захотелось спать, хIинкъизе-испугаться. Шагьаралъул лъималазе кьолеб дарс бугони, щибалъе данде кколеб сурат бихьизабила.

* **Къокъабиккун хIалтIи**. Нужее буго тIадкъай. Гьал иш ва хIал бихьизабулел глаголал кIиго бутIаялде рикье: босана, унтун вуго, рагьана, вегун вуго, пашманлъана, квачалев вуго, рагъулел руго, хинлъана. Васазе иш данде ккола, ясазе хIал. Щай? Кин кколеб нужеда? Хадуб гьел рагIабигун предложениял ургъе ва хъвай.

|  |  |
| --- | --- |
| **Васазул къокъаялъе (иш)** | **Ясазул къокъаялъе (хIал)** |
| Босана  рагьана  вегун вуго  рагъулел руго | Унтун вуго  пашманлъана  квачалев вуго  хинлъана |
| Шамилица сайигъат босана  МухIумица нуцIа рагьана.  ГIусман диваналда вегун вуго.  Куйдул рагъулел руго. | Саид пашманлъана.  ХIажи квачалев вуго.  МухIамад унтун вуго.  Кету хинлъана. |

* **ХIухьбахъиялъул лахIзат**. Гьаркьилаб разминка «Сунца щиб гьабулеб?». Гьанже хIалтIудаса цо гьитIинаб хIухьбахъи гьабила нилъеца. Нилъ рилълъина сапаралъ гьитIинал туристалгун цадахъ тира-сверизе. Нухда дандчIванщинал предметазул гьаркьалги такрар гьаризе кколаха гьезда цадахъ нужецаги. Щиб гьабулеб? абураб суалалда рекъон, предметияб цIаралъе данде кколеб иш абизе ккола нужецаги. ГIака…? гIергIедула. ХIелеко?…гIегIедула. Кету?… мимидула. Гьой?… хIапдола. Чахъу?… гъадула. Бугъа…? бубудула. Чу?…. хIихIидула. Бече?…. мимидула. ЦIцIе?...мээдула. ХIанчIи… чIирчIидула. ГъотIоркIо…кIетIола. Борхьал…. хьирхьидула. Къуркъби…. къвакъвадула. ГъалбацI…гъулгъудула БацIал ….рурудула. ГарцIал……цIирцIидула. Наял…. зузудула. Лъимал…. релъанхъула.
* **ТIехьгун хIалтIи**. Гьанже нужго нужедаго чIун хIалтIизе заман щвана. **ХIалтIи № 159 ,** гьумер 71.
* **ХIалтIи № 160,** гьумер 71. *Бицун гьабила. Щибаб къокъаялъул цо-цо цIалдохъанас цо-цо иш ва хIал бихьизабулеб рагIи абизе ккола рагIизабун. Цо рагIухъ щибаб къокъаялъе цо балл.*

**VI. Дарсил хIасил.** Щиб бихьизабулеб глаголаз? Кинал суалазе жаваблъун рачIунел иш ва хIал бихьизабулел глаголал?

**VII. Рефлексия. ТоргIогун хIай. ТIадкъай.**БатIи-батIиял ишал рихьизарулел глаголал ургъе. Дица торгIо жиндихъе рехарав цIалдохъанас дица абураб предметалда данде кколеб глагол абе. Масала, дица бихьизабила **иш** абураб рагIи хъвараб карточка. Цинги абила: Ах. Нужеца цо-цо глагол абизе ккола ахикь инсанас гьабизе бегьулеб иш бихьизабулеб, Ах—*чIола, гьанкIула, бухъула, кIурула, лъалъала,* Хур-*бегула, чIарала, бухъула, лъалъала, бекьула*. *Дица бихьизабила* ***хIал*** *абураб рагIи хъвараб карточка. Цинги абила: гIадан-? Лъималазул мисалиял жавабал: пашманлъана, вохана, унтана, сахлъана, къварилъана, разилъана.* **Иш**.ХIанчIи*-? чIирчIидана, роржана, рещтIана, кванана, рищарана, ракъана, квачана.* **ХIал.**ТIабигIат*, гьава-бакъ- квачана, цIорона, хьухьана, хинлъана, кьерхана, роцIана, рогьана, рукIкIана,гвангъана, бецIлъана.*

Глаголалги хIалтIизарун, гьал предложениял лъугIизаре Жакъа нижеца такрар гьабуна…. Жакъа дида лъана… Ниж ругьунлъана….Дида бичIчIана…Дие бокьана… Дие жеги захIмалъулеб буго… Дица тIадчIей гьабила…. Дарсида лъараб жо дие къваригIуна ….….(киб?), (сундулъ?), (кида?).

**VIII. Рокъобе хIалтIи. 1.** **ХIалтIи№162**, гьумер 72. **2**.КIи-кIи иш бихьизабулеб ва хIал бихьизабулеб глаголалгун предложениял ургъе ва хъвай.

**4 класс (авар мацI) 40-абилеб дарс**

* **Дарсил тема**: Глагол такрар гьаби.
* **Дарсил мурадал ва масъалаби:**

**1. Лъай кьеялъул:**

* Каламалъул бутIа хIисабалда глаголалъул хIакъалъулъ лъималазда 3 абилеб классалда малъанщинаб такрар гьаби.
* Глаголалъул лексикияб магIна, гьелъие лъолел суалал такрар гьари.
* Каламалъул бутIа хIисабалда глаголал лъикI лъай.
* ГъалатIал риччачIого, хъвавул ва кIалзул каламалъулъ глаголал битIун хIалтIизаризе ва рекъон битIун хисизаризе ругьунлъи.
* Глаголазул заманаби лъай ва цогидал каламалъул бутIабаздаса гьел ратIа рахъизе лъай.
* Хъвавул ва кIалзул каламалъулъ глаголазул бугеб кIвар ва гьез тIубалеб хъулухъ бичIчIи.

**2. Лъай цебетIеялъул:**

* Глаголал каламалъулъ мухIканго хIалтIизариялъул бажари цебетIей.
* ЦIалдохъабазул калам глаголаздалъун бечед гьаби.
* **13** хасаб захIматаб хIарп лъикI лъай.
* Хъвавул калам цебетIей.
* Кьураб суалалъе жаваб тIехьалдасан балагьизе ва гъалатI биччачIого гьеб цIалиялъул бажари борхизаби;

**3. Тарбия кьеялъул:**

* Лъималазул рекIелъ рахьдал мацIалде рокьи бижизаби.
* Берцин ва бацIцIадхъваялде куцай.
* **Дарсил тайпа**: гIадатияб такрар гьабиялъул дарс.
* **Дарсил алатал**: тIехь, аудиоял, компьютер, суратазул карточкаби, презентация.
* **Дарсица кьезе кколел хIасилал:**
* Глаголал ва гьезул заманаби лъай.
* Глаголал жидер хъвавул ва кIалзул каламалъулъ хIалтIизаризе ругьунлъи.
* **Дарсида лъимал ругьун гьаризе ккола (УУД).**
* Жидецаго дарсил масъала лъезе.
* Предметаз гьабураб ишалда рекъон, анализ ва дандекквей гьабизе.
* Цере лъурал масъалабазда рекъон, чIванкъотIун жидерго пикру загьир гьабизе.
* Литературияб авар мацIалъул нормабазда рекъон, жиндирго калам камил гьабизе, гара-чIвари гIуцIизе.
* Лъараб ва бичIчIараб жоялъе битIараб къимат кьезе.
* Дарсил мурадалде щвезе ва жидецаго цере лъурал масъалаби тIуразе.
* МугIалимгун ва цадахъ цIалулелгун лъикIаб гьоркьоблъиялда дарсида хIалтIизе.
* Жидерго ва цогидазул гьабураб хIалтIуе къимат кьезе.
* **Дарсил ин:**

**I. Авалияб гIуцIи. Лъимал дарсиде хIадури. Дарсиде гъира базаби.**

Ассаламу гIалайкум! Босе берцинаб салам,

Босе магIна гъваридаб, гьайбатаб гьаб дир салам!

МагIарул яхIги махIги жиндида гъорлъ бессараб,

Асаламу гIалайкум, хириял цIалдохъаби!

**II. Рокъобе хIалтIи цIехей.** *Рокъоре кьурал хIалтIаби кин гьаруралали цIехела. Творческиял хIалтIаби гьарурал лъималазухъа гьел ракIарила ва къиматал абила.*

**III. Берцинхъвай.** Цересел дарсаздаги нилъеца такрар гьарун рукIана геминатал, ай кIирекъарал хIарпал. КIирекъарал гьаркьал рихьизарулел хIарпал гъорлъ ругел рагIабазулъ цIалдохъабазул гIемерал гъалатIал ккола, диктант хъвалелъулги хIалтIаби тIуразарулагоги. Гьединлъидал, гьел рагIаби ракIалда чIезаризе хIаракат бахъе.

**Ццин** бахъингун, БатIал **иццухъе** уна, б**еццизе** рекъараб къулгIа бугилан.

Бахъараб **ццин** чучун, **иццул** лъим **беццун, л**ъикIго аваданлъун уна эниса.

Нужеда бичIчIун батила жакъасеб дарсида берцинхъваялъе босун бугеб хIарп. Гьеб буго **цц** хIарп.Ц – цц хъвай берцинго.

ц – цц\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Цц хIарп хъвалеб гьеб лъабабго рагIи ракIалда цIуне – **ицц, ццин, беццизе.**

Гьел рагIаби цо-цоккун доскаялдеги рахъун, хъвала лъималаз. Тетрадаздаги хъвала.

Ясал, гIертIалги росун, иццухъе ана. **Ццин** бахъине биччаге. Гьалмагъзабаз дир чу **беццана.**

**IV.** **Дарсил темаялде рачин.** Ццин гьечIони, тушман чIвазе кIоларо**.** ХIажица цIияб ицц бана. ***КIоларо, бана*** *абурал рагIабаз щиб бихьизабулеб? Иш. Дарсил тема? Нилъер цIияб тема буго Глагол. Жакъасеб дарсида нилъеца такрар гьабизе буго глаголазул хIакъалъулъ лъабабилеб классалда нужеда лъараб. Глаголалги гъорлъе ккезарун, предложениял гIуцIизе ругьунлъизе руго. Щай къваригIунел гьел нилъее? Гьел нилъее чара гьечIого къваригIуна магIарул мацI бицине ругьунлъизе ккани.*

**V.** **Дарсил темаялда тIад хIалтIи. ТIасабищул диктант***. МугIалимас предложение цIалила, цIалдохъабаз глаголал гьоркьоса рищун, хъвала.*

Соналдаса нахъе гьес мацIалда жо лъун букIинчIо. Хулжазда жаниб гьури бахъана. ТIадеялдаса-тIаде рачелги къалаго, ГIумар унев вукIана. Гьесул гьурмадаги парталалдаги хIурул кьер лъугьана. (М.Х.). Сардилъ дагьабго цIад бан гьогьен рехун бугоан. (М.С.). Гьел накIкIазухъги балагьун, дос жиндирго хераб гьойда абулеб буго: «Бихьулиш, Аргъут, ралъдахъан накIкIал рачIунел руго, жакъа цIад базе ккола». (М.С.). КIодо, тIокIаб киданиги дур ццинги бахъинабиларо... Кье нижее гьеб. Цо бащдабгIаги кье... ТIокIаб чакарги бикъиларо. Гьанже цо минут гIадада биччазе бегьуларо. (М.С).

*Гьел предложениязулъ ратарал глаголал цIализарила лъималазда.*

*БукIинчIо, бахъана, унев вукIана, лъугьана, рехун бугоан, абулеб буго, рачIунел руго, базе ккола, бахъинабиларо, бикъиларо, бегьуларо. Гьел глаголаз щиб бихьизабулеб? Кинал суалал кьолел гьел рагIабазе?*

**Къокъабиккун хIалтIи**. *Авар мацIалда руго абиялъулъ жал батIиял магIнаялъул рахъалъ цогоял ялъуни гIага-шагарал глаголалги гIаксаб магIнаялъул глаголалги. Квачана - цIорона, квачана- хинлъана.*

*Цо къокъаялъе кьела магIна гIагарал глаголал (синонимал) ратизе, цогияб къокъаялъе гIаксаб магIнаялъул глаголал(антонимал)ратизе.*

ЦIорона- **квачана** вачIана**- ана**

Мигьлъана-**дагьлъана** бергьана **- къуна**

ВагIарана-вухIана беццана - какана

Хехлъана-гIедегIана гIорцIана - вакъана

Намуслъана**-нечана** биччана**- къана**

ЦIехана-гьикъана бухьана - бичана

ДагIбадана-къацандана ричIана – рахана, къана

Гелдана-ваккарана рекIана- рещтIана

Боркьана-бакана жубана- бахъана

Билана- тIагIана.

* **ХIухьбахъиялъул лахIзат**. Гьаркьилаб разминка «Сунца щиб гьабулеб?». Гьанже хIалтIудаса цо гьитIинаб хIухьбахъи гьабила нилъеца. Нилъ рилълъина сапаралъ гьитIинал туристалгун цадахъ тира-сверизе. Нухда дандчIванщинал предметазул гьаркьалги такрар гьаризе кколаха гьезда цадахъ нужецаги. Щиб гьабулеб? абураб суалалда рекъон, предметияб цIаралъе данде кколеб иш абизе ккола нужецаги. ГIака…? гIергIедула. ХIелеко?…гIегIедула. Кету?… мимидула. Гьой?… хIапдола. Чахъу?… гъадула. Бугъа…? бубудула. Чу?…. хIихIидула. Бече?…. мимидула. ЦIцIе?...мээдула. ХIанчIи… чIирчIидула. ГъотIоркIо…кIетIола. Борхьал…. хьирхьидула. Къуркъби…. къвакъвадула. ГъалбацI…гъулгъудула БацIал ….рурудула. ГарцIал……цIирцIидула. Наял…. зузудула. Лъимал…. релъанхъула.
* **ТIехьгун хIалтIи**. Гьанже нужго нужедаго чIун хIалтIизе заман щвана. **ХIалтIи № 163 ,** гьумер 72. **ХIалтIи № 166,** гьумер 73. ТIанкIазул бакIалда антонималги лъун, хъвай. *Букъана – чIалхана, бецIлъула- гвангъула, вегана- вахъана, барщана- рекъана, ваккана – тIагIана.*

**VI. Дарсил хIасил.** Щиб бихьизабулеб глаголаз? Кинал суалазе жаваблъун рачIунел иш ва хIал бихьизабулел глаголал?

**VII. Рефлексия.ТIадкъай.***Цин мугIалимас предложение цIалила, лъималаз глагол тIаде жубала.* Церги вараниги гьудуллъиялда …. (рукIанила). Цо нухалъ гьез гIор бахине…(кканила) цин лъелъе варани …(лъугьанила). – Гьениб гъваридго бугебищ? – ан …(гьикъанила) цараца.- ГьечIо, гьечIо, дир накалдецин бахунеб гьечIо, - ян жаваб …(кьунила) вараниялъ. – ХIинкъуге, хехго жанибе лъугьа. – Дур накалде дир гьодгIаги бахунеб букIарабани, хIинкъилароан, - ин …(абунила) цараца.

Гьел глаголал кинаб заманалда ругел? Араб заманалъул глаголаз кида лъугьунеб иш бихьизабулеб? Глаголалги хIалтIизарун, гьал предложениял лъугIизаре. Жакъа нижеца такрар гьабуна…. Жакъа дида лъана… Ниж ругьунлъана….Дида бичIчIана…Дие бокьана… Дие жеги захIмалъулеб буго… Дица тIадчIей гьабила…. Дарсида лъараб жо дие къваригIуна ….….(киб?), (сундулъ?), (кида?)

**VIII. Рокъобе хIалтIи. 1.** ХIалтIи№162, гьумер 72. **2**.КIи-кIи иш бихьизабулеб ва хIал бихьизабулеб глаголалгун предложениял ургъе ва хъвай.